 Ụmụnna m ndị Igbo, ndị CISA na ndị Wachet, gịnị ka anyị na-anụ? Onye nwụrụ? Ihe ukwu emeela nụbọchị ahịa ukwu! Oke osisi ndị Igbo ji eme ọnụ a daala! Mbazụ igwe ndị Igbo ji akpaa nganga agbajiela! Ọnwụ egburule Akanaede akwụkwọ, Professor Albert Chinụalamọgụ Achebe, Dimkpa Agụ ndị Igbo, Nwa diala ndị Ogidi, Anambra State! Onye Oji deekara onye Bekee noyibo! Onye Oji kuziri onye Ọcha otu eji asụ ma na-ede okwu Bekee! Oke Agụ ụmụ Igbo ji eme ọnụ! Chai, ike agwụla!  Chaị, echetala m noge anyị gụrụ Things Fall Apart, No Longer at Ease, Arrow of God, A Man of the People, na ọtụtụ akwụkwọ ndị ọzọ Chinụa Achebe deere mgbe anyị nọ na sekọndịrị sukulu. Oge elu wụ ala ọsa, noge ụmụ akwụkwọ maa ihe ha na-eme, noge onye nkuzi kpọrọ ọlụ nkuzi ihe, noge agu nmuta na-achi!Professor Chinụa Achebe; Odogwu Nwoke, Nwoke obi ọma, Enyi ọha dum, O ji nwayọọ ejee! Ọchị agha! Nwoke na-eme ihe mgbe ihe siri ike. Chaị, onye ga-asị na Chinụa Achebe kwujọrọ ya? Ndị enyi m, ihe ọma anaghị ekwe ka ejide ya naka. Ọnwụ, egbuole Agụnaeche-Mba ndị Igbo ji a gaa mba!Chinụa, Nwoke udo zuru ahụ! Nwoke ọnụ ya jupụtara nekele! Omee mgbe ihe siri ike! Otu onye na-achụ ọgụ! Onye nduu ụmụ Igbo! Nwoke a nadịghị esi niru ya a paa mmanya! Chai, onye wetara mma e jiri gbue agụ? Ụmụnna m, ihe tagburu nkịta ataala arụ! Ọnwụ anaghị atụ ụjọ!Chinụa, hapụ nihi na Chi gị maara ihe mere gị. O nweghị ihe ụmụ Igbo pụrụ imee nihi na ọnwụ ka ike. Ndị CISA kwadoro itu gị akara ugo na Igbo Village dị na Staunton, Virginia taa na mmemme Retreat ha nizu ụka a. Ọ wụrụ ihe ọgụ gaara igbochi, ndị CISA gbakoro nIgbo Village gara eburu mma, egbe na ụta wee lụwa ya. Ụmụnwanyị na Ụmụada gbakọrọ nebe a gara eburu mkpara na aka odo ha ji-asụ nri wee lụwa nke ha. Ọnwụ gara ahụ ọgụ na mgba anya! Chai, egbe e burule nwa ọkụkọ niru nne ya! Anyamiri ejula anyị anya. Ụkwụ e jiela agụ, mgbada abịala ya ụgwọ!Chinụa, ọkụ ị mụnyere nụwa agaghị anyụ anyụ! Mba nile akwụkwọ gị ruru gaa necheta ọlụ nile ị lụrụ nụwa. Chinụa, akwụkwọ Things Fall Apart ị deere agaghị anwụ anwụ. Ihe ncheta gị agaghị agwụ agwụ!Ụmụ Igbo, anyị matara nugbo abụa ka ekwe na-akpọ dike - Ọ kpọ ya otu na ndụ, ọ kpọ ya nke ọzọ nọnwụ. Ọrịa gbue onye ọ tụrụ, ya ezuru ike! Chinụa, hapụcha! Ụjọ atụkwala gị nije gị nihi na onye ya na chi ya kwụụ nije, ụjọ ekwesịghị ịtụ ya! Anyị na-asị gị gbawa ọsọ gị, gbakwuru Chi kere gị, ebe ị ga-ezu ike maka ọlụ ọma nile ị lụrụ nụwa. Laa nụdo!! 